VENDIM
Nr. 757, datë 20.12.2023

PËR MIRATIMIN E REZOLUTAVE NR. 259, “NDRYSHIM NË NENIN 1 TË MARRËVESHJES, QË THEMELON BANKËN EVROPIANE PËR RINDËRTIM DHE ZHVILLIM PËR MUNDËSIMIN E NJË ZGJERIMI TË KUFIZUAR DHE RRITËS TË SHTRIRJES GJEOGRAFIKE TË OPERACIONEVE TË BANKËS PËR AFRIKËN SUB-SAHARIANE DHE IRAKUN”, DHE NR. 260, “NDRYSHIM NË NENIN 12.1 TË MARRËVESHJES, QË THEMELON BANKËN EVROPIANE PËR RINDËRTIM DHE ZHVILLIM PËR HEQJEN E KUFIZIMIT TË KAPITALIT STATUTOR PËR OPERACIONET E ZAKONSHME”, TË VITIT 2023, TË BORDIT TË GUVERNATORËVE TË BANKËS EVROPIANE PËR RINDËRTIM DHE ZHVILLIM (BERZH)

Në mbështetje të nenit 100 të Kushtetutës, të ligjit nr. 7525, datë 3.12.1991, “Për anëtarësinë e Republikës së Shqipërisë në Bankën Evropiane për Rindërtim dhe Zhvillim”, dhe të nenit 2, të ligjit nr. 10429, datë 9.6.2011, “Për ratifikimin e vendimeve të Bordit të Guvernatorëve të Bankës Evropiane për Rindërtim dhe Zhvillim (EBRD), rezoluta nr. 126, “Rritja e kapitalit themeltar të autorizuar, emetimi i aksioneve të paguara dhe pagesa, nëpërmjet rialokimit të të ardhurave neto” (shtojca A) dhe rezoluta nr. 128, “Shtimi i kapitalit themeltar të autorizuar, emetimi dhe nënshkrimi i kapitalit të shlyeshëm, nëse kërkohet dhe shlyerja” (shtojca B), si dhe dokumenti “Informacion për hapat që duhet të merren pas mbledhjes vjetore të vitit 2010”, me propozimin e ministrit të Financave dhe Ekonomisë, Këshilli i Ministrave

VENDOSI:

1. Miratimin e rezolutave nr. 259, “Ndryshim në nenin 1 të marrëveshjes, që themelon Bankën Evropiane për Rindërtim dhe Zhvillim për mundësimin e një zgjerimi të kufizuar dhe rritës të shtrirjes gjeografike të operacioneve të Bankës për Afrikën Sub-Sahariane dhe Irakun”, dhe nr. 260, “Ndryshim në nenin 12.1 të marrëveshjes, që themelon Bankën Evropiane për Rindërtim dhe Zhvillim për heqjen e kufizimit të kapitalit statutor për operacionet e zakonshme”, të vitit 2023, të Bordit të Guvernatorëve të Bankës Evropiane për Rindërtim dhe Zhvillim (BERZH), sipas tekstit që i bashkëlidhet këtij vendimi. 
2. Ngarkohet Ministria e Financave dhe Ekonomisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama










REZOLUTA NR. 259
NDRYSHIM NË NENIN 1 TË MARRËVESHJES QË THEMELON BANKËN 
EVROPIANE PËR RINDËRTIM DHE ZHVILLIM PËR MUNDËSIMIN E NJË 
ZGJERIMI TË KUFIZUAR DHE RRITËS TË SHTRIRJES GJEOGRAFIKE TË 
OPERACIONEVE TË BANKËS PËR AFRIKËN SUB-SAHARIANE DHE 
IRAKUN

BORDI I GUVERNATORËVE,
Duke sjellë në vëmendje Rezolutën nr. 248, me të cilën Bordi i Guvernatorëve miratoi në parim, një zgjerim të kufizuar dhe rritës të shtrirjes gjeografike të operacioneve të Bankës në Afrikën Sub-Sahariane dhe Irak;
Duke theksuar rëndësinë e Afrikës Sub-Sahariane dhe Irakut për arritjen e prioriteteve gjeopolitike dhe të zhvillimit të komunitetit ndërkombëtar, lidhjet në rritje midis shumë vendeve në Afrikën Sub-Sahariane dhe Irakut dhe vendeve aktuale të operacioneve të BERZH-it, dhe rëndësinë dhe zbatueshmërinë e mandatit të Bankës, modelin e biznesit, fokusin në sektorin privat dhe kompetencat në Afrikën Sub-Sahariane dhe Irak;
Duke theksuar se prioriteti më urgjent i Bankës mbetet që të mbështesë Ukrainën dhe vendet e tjera të operacioneve të prekura nga lufta në Ukrainë;
Duke pranuar se lufta në Ukrainë ka përforcuar rëndësinë paralele të vazhdimit të adresimit të objektivave të grupeve të interesit në Afrikën Sub-Sahariane dhe Irak;
Duke nënvizuar se çdo zgjerim i mundshëm i kufizuar dhe rritës në vendet e reja të operacioneve nuk duhet të dëmtojë aftësinë e Bankës për të mbështetur vendet e veta aktuale të operacioneve, të komprometojë vlerësimin e kapaciteteve jashtëzakonisht të larta të Bankës për të përmbushur detyrimet financiare, të çojë në një kërkesë për kontribute kapitali shtesë ose të devijojë nga mandati i Bankës për të mbështetur tranzicionin dhe parimet e saj të funksionimit të mbështetjes së projekteve të investimeve dhe shërbimit të qëndrueshëm bankar;
Pas shqyrtimit të Raportit të Bordit të Drejtorëve për Bordin e Guvernatorëve: “Ndryshimi i nenit 1 të Marrëveshjes për Themelimin e Bankës Evropiane për Rindërtim dhe Zhvillim, me qëllim mundësimin e zgjerimit të kufizuar dhe rritës të shtrirjes gjeografike të operacioneve të Bankës në Afrikën Sub-Saharane dhe Irak”, dhe duke qenë në pajtim me konkluzionet e saj, ndër të tjera, se:
i. 	Analiza e implikimeve të kapitalit dhe financiare rikonfirmon se një zgjerim i kufizuar dhe rritës në Afrikën Sub-Sahariane dhe Irak nuk do të dëmtojë në vetvete aftësinë e Bankës për të mbështetur vendet e saj ekzistuese të operacioneve, duke kompromentuar vlerësimin e kapaciteteve jashtëzakonisht të larta të Bankës për të përmbushur detyrimet financiare, ose të çojë në një kërkesë për kontribute kapitali shtesë;
ii. 	Një zgjerim i tillë i kufizuar dhe rritës i shtrirjes gjeografike të operacioneve të Bankës në Afrikën Sub-Sahariane dhe Irak duhet të mundësohet nëpërmjet një ndryshimi të nenit 1 të Marrëveshjes për Themelimin e Bankës Evropiane për Rindërtim dhe Zhvillim (Marrëveshja); dhe
iii. Zbatimi i zgjerimit duhet të kryhet në një mënyrë që nuk do të zbehë fokusin e Bankës në mbështetjen e Ukrainës dhe vendeve të tjera të operacioneve të prekura nga lufta në Ukrainë.

VENDOS QË:

1. Neni 1 i Marrëveshjes të ndryshohet me tekstin e mëposhtëm:
“Duke kontribuar në progresin dhe rindërtimin ekonomik, qëllimi i Bankës do të jetë të nxisë tranzicionin drejt ekonomive të hapura të orientuara nga tregu dhe të promovojë iniciativën private dhe sipërmarrëse në vendet e Evropës Qendrore dhe Lindore, të përkushtuara ndaj dhe që zbatojnë parimet e demokracisë shumëpartiake, pluralizmit dhe ekonomisë së tregut. Në bazë të të njëjtave kushte, qëllimi i Bankës mund të realizohet gjithashtu, në: i. Mongoli; dhe ii. në vendet anëtare të Mesdheut Jugor dhe Lindor; dhe iii. një numër i kufizuar vendesh anëtare të Afrikës Sub-Sahariane: në secilin rast nënpikat “ii” dhe “iii”, siç përcaktohet nga Banka me votën pro të jo më pak se dy të tretave e guvernatorëve, që përfaqësojnë jo më pak se tre të katërtat e totalit të fuqisë votuese të anëtarëve. Si rrjedhojë, çdo referencë në këtë Marrëveshje dhe anekset e saj për “vendet e Evropës Qendrore dhe Lindore”; “vendet nga Evropa Qendrore dhe Lindore”, “vendi (ose vendet) përfitues” ose “vendi anëtar (ose vendet) përfitues” do t’i referohet Mongolisë dhe, gjithashtu, secilit prej vendeve të tilla të Mesdheut Jugor dhe Lindor dhe të Afrikës Sub-Sahariane.”.
a) Termi “Afrikë Sub-Sahariane”, siç përcaktohet në nenin 1 të Marrëveshjes do të kuptohet se nënkupton rajonin e Afrikës Sub-Sahariane që përcaktohet nga Grupi i Bankës Botërore. 
b) Kufizimi i numrit të vendeve anëtare të Afrikës Sub-Sahariane në të cilat Banka mund të përmbushë qëllimin e saj, siç përcaktohet në nenin 1 të Marrëveshjes, do të kuptohet në mënyrë që të mundësojë një zgjerim të kufizuar dhe rritës të shtrirjes gjeografike të operacioneve të Bankës, në përputhje me masat dhe mekanizmat e përcaktuar në raportin e Bordit të Drejtorëve, “Ndryshimi i Marrëveshjes për Themelimin e Bankës Evropiane për Rindërtim dhe Zhvillim për të mundësuar zgjerimin e kufizuar dhe rritës të shtrirjes gjeografike të operacioneve të Bankës në Afrikën Sub-Saharane dhe Irak”. Në këtë kontekst, kërkohet një votë pro prej jo më pak se tre të katërtat e guvernatorëve që përfaqësojnë jo më pak se katër të pestat e fuqisë totale votuese të anëtarëve për të miratuar çdo rritje të mëtejshme të zgjerimit.
c) 	Iraku do të përfshihet në rajonin e Mesdheut Jugor dhe Lindor për qëllimet e Marrëveshjes dhe, rrjedhimisht termi “Mesdheu Jugor dhe Lindor”, siç përcaktohet në nenin 1 të Marrëveshjes, do të kuptohet se nënkupton rajonin që përbëhet nga vendet që kanë një vijë bregdetare në Mesdhe, si dhe Jordani dhe Irak, të cilat janë të integruara ngushtë në këtë rajon.
2.	 Anëtarët e Bankës do të pyeten nëse e pranojnë ndryshimin në fjalë, duke: a) ekzekutuar dhe depozituar pranë Bankës një instrument që deklaron se ky anëtar ka pranuar ndryshimin në fjalë, në përputhje me ligjin e tij; dhe b) duke dhënë prova, në formë dhe në thelb të pranueshme për Bankën, që ndryshimi është pranuar dhe instrumenti i pranimit është ekzekutuar dhe depozituar në përputhje me ligjin e atij anëtari.
3. 	Ndryshimi në fjalë do të hyjë në fuqi 3 (tre) muaj pas datës në të cilën Banka u ka konfirmuar zyrtarisht anëtarëve të saj, se kërkesat për pranimin e ndryshimit në fjalë, siç parashikohet në nenin 56 të Marrëveshjes, janë përmbushur.
(Miratuar në datën 18 maj 2023)

REZOLUTA NR. 260
NDRYSHIM NË NENIN 12.1 TË MARRËVESHJES QË THEMELON BANKËN
EVROPIANE PËR RINDËRTIM DHE ZHVILLIM PËR HEQJEN E KUFIZIMIT
TË KAPITALIT STATUTOR PËR OPERACIONET E ZAKONSHME

BORDI I GUVERNATORËVE,
Duke pranuar rolin thelbësor të Bankave të Zhvillimit Shumëpalësh (BZHSH) në trajtimin e sfidave të shumta urgjente globale;
Duke theksuar ndryshimet e konsiderueshme në praktikat e menaxhimit të kapitalit në sektorin financiar që nga hyrja në fuqi e Marrëveshjes më 28 mars 1991;
Me dëshirën për të mundësuar përdorimin optimal të kapacitetit të kapitalit të Bankës për të mbështetur Bankën në arritjen e ndikimit të mundshëm maksimal në vendet përfituese të saj;
Duke pranuar me kënaqësi rekomandimet me fushë të gjerë veprimi të Rishikimit të Pavarur të G20 të Kornizave të Mjaftueshmërisë së Kapitalit dhe shqyrtimin e kujdesshëm që iu është dhënë atyre nga Banka, përfshirë veçanërisht rekomandimin për të modernizuar qasjen e BZHSH-ve për menaxhimin e mjaftueshmërisë së kapitalit, duke zhvendosur kufijtë e stimulit specifik nga statutet e BZHSH-së për kornizat e mjaftueshmërisë së kapitalit të BZHSH-së në një mënyrë të koordinuar ndërmjet BZHSH-ve;
Duke marrë parasysh dhe duke qenë në pajtim me raportin e Bordit të Drejtorëve, “Ndryshimi i nenit 12.1 të Marrëveshjes për Themelimin e Bankës Evropiane për Rindërtim dhe Zhvillim, me qëllim heqjen e kufizimit të kapitalit statutor për operacionet e zakonshme”, dhe rekomandimin e tij për të miratuar një ndryshim të nenit 12.1 të Marrëveshjes për të hequr kufizimin e kapitalit statutor për operacionet e zakonshme; dhe
Me mirëkuptimin që Bordi i Drejtorëve do të ruajë një kufi të duhur nominal të stimulit mbi operacionet, të vendosur kundrejt matjeve përkatëse të kapitalit, brenda kuadrit të mjaftueshmërisë së kapitalit të Bankës, si pjesë e përgjegjësisë së saj për të mbrojtur qëndrueshmërinë financiare dhe qëndrueshmërinë e Bankës.

VENDOS QË:

1.	 Neni 12.1 i Marrëveshjes ndryshohet duke fshirë tekstin e saj ekzistues dhe duke paraqitur një tekst të ri, si më poshtë:
“Bordi i Drejtorëve do të vendosë dhe ruajë kufijtë e duhur në lidhje me matjet e mjaftueshmërisë së kapitalit, në mënyrë që të mbrojë qëndrueshmërinë financiare dhe qëndrueshmërinë e Bankës”.
2.	 Anëtarët e Bankës do të pyeten nëse e pranojnë ndryshimin në fjalë, duke: a) ekzekutuar dhe depozituar pranë Bankës një instrument që deklaron se ky anëtar ka pranuar ndryshimin në fjalë në përputhje me ligjin e tij; dhe b) duke dhënë prova, në formë dhe thelb të pranueshme për Bankën, që ndryshimi është pranuar dhe instrumenti i pranimit është ekzekutuar dhe depozituar në përputhje me ligjin e atij anëtari
3.	 Ndryshimi në fjalë do të hyjë në fuqi 3 (tre) muaj pas datës në të cilën Banka u ka konfirmuar zyrtarisht anëtarëve të saj se kërkesat për pranimin e ndryshimit në fjalë, siç parashikohet në nenin 56 të Marrëveshjes, janë përmbushur.

(Miratuar në datën 18 maj 2023)

